AN COIMISIÚN EORPACH Strasbourg, 22.11.2022 COM(2022) 780 final TEACHTAIREACHT ÓN gCOIMISIÚN CHUIG PARLAIMINT NA hEORPA, CHUIG AN gCOMHAIRLE EORPACH, CHUIG AN gCOMHAIRLE, CHUIG AN mBANC CEANNAIS EORPACH, CHUIG COISTE EACNAMAÍCH AGUS SÓISIALTA NA hEORPA, CHUIG COISTE NA RÉIGIÚN AGUS CHUIG AN mBANC EORPACH INFHEISTÍOCHTA An Suirbhé Bliantúil don Fhás Inbhuanaithe 2023







1.Réamhrá Tá toradh ar an bhfreagairt beartais eacnamaíoch ar an bpaindéim, freagairt beartais a bhí gasta, comhordaithe agus aontaithe: is é téarnamh iar-COVID gheilleagar an Aontais an téarnamh is tapúla ó bhí an borradh iarchogaidh ann agus tháinig méadú 5.4 % ar fhíor-OTI in 2021. In ainneoin an tsuaite eacnamaíoch a bhí ann mar gheall ar chogadh foghach na Rúise i gcoinne na hÚcráine, d’fhan fás OTI san Aontas láidir sa chéad leath de 2022 agus d’fhan sé dearfach sa tríú ráithe, rud nach rabhthas ag súil leis. Cruthaíodh go bhfuil na margaí saothair thar a bheith athléimneach , tar éis dóibh tairbhe a bhaint as scéimeanna oibre gearr-ama a fuair tacaíocht ó shásra SURE an Aontais chomh maith le hathchóirithe agus beartais le 10 mbliana anuas. Tá an dífhostaíocht ar an leibhéal is ísle riamh agus tá an fhostaíocht ar an leibhéal is airde riamh. Mar sin féin, tá uair na cinniúna ann maidir le geilleagar an Aontais anois. Táthar ag súil go dtiocfaidh laghdú ar gheilleagar an Aontais an geimhreadh seo mar gheall ar bhrú ard ó thaobh praghsanna fuinnimh, ar chumhacht cheannaigh na dteaghlach a bheith á gcreimeadh, ar thimpeallacht sheachtrach níos laige agus ar choinníollacha níos déine maoinithe. Agus an boilsciú tar éis an fás pá a shárú, tá cumhacht cheannaigh na dteaghlach á laghdú go tapa aige, agus tá tionchar diúltach aige sin ar thomhaltas. Tá an infheistíocht thíos le méadú ar chostais, suaití sa slabhra soláthair agus coinníollacha níos déine maoinithe. Ós rud é go bhfuil brúnna móra boilscitheacha fós ag déanamh dochar don éileamh in go leor geilleagar atá ag teacht chun cinn agus i ngeilleagair shárfhorbartha, ní dócha go dtabharfaidh an timpeallacht sheachtrach tacaíocht d’fhás an Aontais. Ar bhonn bliantúil, meastar go dtiocfaidh moill ar fhíorfhás OTI san Aontas ó 3.3 % in 2022 go dtí 0.3 % in 2023, agus go méadóidh sé in 2024 ionas gur 1.6 % a bheidh ann. Meastar go bhfanfaidh an boilsciú an‑ard: is é 10.7 % an buaicphointe a bheidh ann sa cheathrú ráithe de 2022. De réir mar a leathnaíonn brúnna boilscitheacha chuig earraí agus seirbhísí lárnacha, meastar nach maolóidh ar an mboilsciú ach de réir a chéile ionas gur 7.0 % a bheidh ann in 2023 agus gur 3 % a bheidh ann in 2024. Is dócha go leanfaidh margaí saothair de bheith láidir mar go bhfuil an t‑éileamh ar shaothar fós ard, cé gur tháinig meath ar an éileamh sin. Meastar nach n‑ardóidh an dífhostaíocht ach de bheagán le linn na tréimhse réamhaisnéise, ionas go bhfanfaidh sí thart ar 6½%, gar don leibhéal ab ísle riamh. Meastar go dtiocfaidh laghdú beag ar an gcóimheas fiachais phoiblí le OTI san Aontas, cóimheas a mhéadaigh go mór le linn na paindéime, go dtí 84.1 % de OTI in 2024. Tá leibhéal eisceachtúil éiginnteachta fós le sárú ag an ionchas eacnamaíoch, agus tá rioscaí ag dul i dtreo an donais. Eascraíonn an bhagairt is mó as forbairtí diúltacha sa mhargadh gáis agus as an mbaol go mbeadh easpaí tubaisteacha ann, go háirithe le linn gheimhreadh 2023/2024. Léiríonn ionsamhlúcháin eiseamláireacha go mbeadh costais mhaicreacnamaíocha arda ann sa chás go dtiocfadh an tuar faoin tairngreacht maidir leis na rioscaí sin. Lasmuigh den ghás, tá an tAontas fós neamhchosanta go díreach agus go hindíreach ar shuaitheadh nua atá á bhaint as margaí tráchtearraí, suaitheadh atá ag eascairt as theannas geopholaitiúil. I bhfianaise an mheascáin dúshlán sin, ní mór beartais eacnamaíocha agus shóisialta a bheith comhordaithe agus solúbtha i gcónaí, agus cloí lenár gcuspóirí fadtéarmacha san am céanna. Seasann an tAontas go huile agus go hiomlán leis an Úcráin mar fhreagairt ar fhogha na Rúise. Ar na tosaíochtaí beartais práinneacha a éilíonn gníomhaíocht chomhordaithe ar leibhéal an Aontais agus ar an leibhéal náisiúnta, tá soláthar fuinnimh leordhóthanach agus inacmhainne a chinntiú, cobhsaíocht eacnamaíoch agus airgeadais a chosaint, chomh maith le teaghlaigh agus cuideachtaí leochaileacha a chosaint, agus inbhuanaitheacht an airgeadais phoiblí á chaomhnú ag an am céanna, sin agus sláine an mhargaidh aonair, arb é is bonn don fhás agus don rathúnas san Aontas. Ag an am céanna, tá gá le gníomhaíocht níos gasta chun borradh a chur faoin bhfás féideartha agus faoi chruthú post ardcháilíochta, chun an t‑aistriú glas agus an t‑aistriú digiteach a bhaint amach, chun an athléimneacht a neartú agus chun ár gcumais chosanta a mhéadú i gcomhthéacs domhanda atá ag athrú. Tá cur chun feidhme leanúnach Cholún Eorpach na gCeart Sóisialta ríthábhachtach freisin chun príomhspriocanna 2030 an Aontais maidir leis an bhfostaíocht, le scileanna agus le laghdú na bochtaineachta a bhaint amach. Tá cur chun feidhme straitéisí Aontas an Chomhionannais ríthábhachtach freisin chun athléimneacht shóisialta agus eacnamaíoch níos láidre a bhaint amach. Chun freagairt bheartais a thabhairt ar an ngéarchéim fuinnimh, teastaíonn meascán d’iarrachtaí náisiúnta agus iarrachtaí ón Aontais, agus leas á bhaint as NextGenerationEU agus as an gCreat Airgeadais Ilbhliantúil araon. Freagairt an Aontais maidir le hatógáil chun feabhais, beidh éifeachtach na freagartha sin ag brath ar í a bheith comhcheangailte le beartais éifeachtacha ar an leibhéal náisiúnta agus ar an leibhéal réigiúnach. Leis an tSaoráid Téarnaimh agus Athléimneachta, arb í is croílár di NextGenerationEU, soláthrófar sruth leanúnach d’infheistíocht i ngnólachtaí Eorpacha, i mbonneagar Eorpach agus i scileanna Eorpacha go dtí 2026, agus tacófar le clár oibre uaillmhianach um athchóiriú ag an am céanna. Go dtí seo, is mó ná EUR 137 mbilliún luach na n‑íocaíochtaí a eisíocadh faoin tSaoráid. Ina theannta sin, cuirfidh REPowerEU acmhainní breise ar fáil chun athléimneacht chórais fuinnimh an Aontais a mhéadú agus chun aghaidh a thabhairt ar an mbochtaineacht fuinnimh trí infheistíochtaí agus athchóirithe spriocdhírithe. Tá dlúthbhaint aige sin le cur chun feidhme chláir an bheartais comhtháthaithe, ar cláir iad trínar eisíocadh os cionn EUR 160 billiún ó thús na paindéime chun an athléimneacht a mhéadú agus borradh a chur faoin gcóineasú sóisialta agus réigiúnach, agus leis na pleananna náisiúnta fuinnimh agus aeráide atá le nuashonrú ag na Ballstáit faoi mhí an Mheithimh 2023. Leanann an Seimeastar Eorpach agus an tSaoráid Téarnaimh agus Athléimneachta de chreat láidir a chur ar fáil le haghaidh comhordú éifeachtach beartais i bhfianaise na ndúshlán atá ann faoi láthair. Na tosaíochtaí práinneacha atá ann maidir le gníomhaíocht beartais eacnamaíoch agus shóisialta an Aontais, tá siad ag teacht leis na tosaíochtaí atá ann cheana faoin Seimeastar Eorpach: inbhuaine chomhshaoil, an táirgiúlacht, an chothroime, agus an chobhsaíocht mhaicreacnamaíoch a chur chun cinn. An tSaoráid Téarnaimh agus Athléimneachta, atá comhtháite sa Seimeastar Eorpach um chomhordú an bheartais eacnamaíoch agus fostaíochta, tá sí ríthábhachtach i gcónaí chun tacú leis na cláir oibre athchóirithe agus infheistíochta sna blianta amach romhainn. In éineacht leis an mbeartas comhtháthaithe, InvestEU agus cláir chistiúcháin eile, Fís Eorpach nó an Eoraip Dhigiteach cuir i gcás, tá dlús á chur aige leis an aistriú glas agus digiteach, rud a chuireann borradh faoin gcomhtháthú sóisialta agus críochach agus a neartaíonn athléimneacht na mBallstát ar an gcaoi sin. Ar na bealaí atá sin á dhéanamh, tá tabhairt isteach caibidlí tiomnaithe de REPowerEU sna pleananna téarnaimh agus athléimneachta chun dul i ngleic le tosaíochtaí práinneacha a bhaineann le fuinneamh, rud atá ar na bacáin, sa bhreis ar ghníomhaíochtaí a fhaigheann tacaíocht ón mbeartas comhtháthaithe agus ó chistí náisiúnta nó ó chistí eile de chuid an Aontais. I Suirbhé Bliantúil don Fhás Inbhuanaithe na bliana seo, leagtar clár oibre beartais eacnamaíoch amach chun tionchair dhiúltacha suaití fuinnimh a mhaolú sa ghearrthéarma agus chun leanúint de na hiarrachtaí chun tacú leis an bhfás inbhuanaithe agus cuimsitheach agus chun an athléimneacht a mhéadú sa mheántéarma, agus solúbthacht á coimeád ag an am céanna chun dul i ngleic le dúshláin nua. Tá an cur chuige struchtúrtha, mar a bhí sé blianta eile roimhe seo, thart ar cheithre ghné den inbhuaine iomaíoch agus i gcomhréir le Spriocanna Forbartha Inbhuanaithe na Náisiún Aontaithe, ar dlúthchuid den Seimeastar Eorpach iad. I gcás Bhallstáit an limistéir euro, déantar de na tosaíochtaí beartais moladh le haghaidh moladh ón gComhairle maidir le beartas eacnamaíoch an limistéir euro. Leagtar amach sa teachtaireacht freisin príomhthréithe thimthriall Sheimeastar Eorpach 2023 agus mínítear inti na príomhathruithe i gcomparáid le timthriallta eile roimhe seo agus tosaíochtaí REPowerEU á gcur san áireamh, sin agus an gá atá le hoiriúnú do chúinsí athraitheacha. 2.Na ceithre ghné den inbhuanaithe iomaíoch: cúltacaí cobhsaí do na haistrithe bunúsacha le linn tréimhsí dúshlánacha geopholaitiúla Na ceithre ghné den inbhuanaitheacht iomaíoch, is cúltacaí cobhsaí iad don chreat comhordaithe um beartais eacnamaíocha agus fostaíochta an Aontais i bhfianaise athruithe struchtúracha, agus ag an am céanna, déanann siad eolas an bhealaigh chun dul i ngleic leis na dúshláin ghearrthéarmacha atá ann faoi láthair. Ní mór don Aontas leanúint den inbhuanaithe iomaíoch agus an athléimneacht shóisialta agus eacnamaíoch a shaothrú i dteannta a chéile. Go ríghairid amach anseo, beidh gá le bearta tacaíochta chun go maolófar an tionchar atá ag an bhfogha a thug an Rúis faoin Úcráin ar ghnólachtaí Eorpacha agus ar ghnólachtaí an Aontais, go háirithe fiontair bheaga agus mheánmhéide (FBManna). Ní mór na bearta sin a dhíriú go maith ar theaghlaigh leochaileacha agus ar ghnólachtaí atá an‑neamhchosanta. Ina theannta sin, tá infheistíocht phoiblí agus phríobháideach, mar aon le hathchóirithe, ríthábhachtach chun soláthairtí fuinnimh níos sláine agus níos inacmhainne a chur ar fáil, chun ár ngeilleagair agus ár bpobail a dhéanamh níos athléimní agus chun leas a bhaint as deiseanna a bheidh ann de bharr an aistrithe ghlais agus an aistrithe dhigitigh. Áirítear leis sin spriocanna ceangailteacha an Dlí Aeráide Eorpaigh a bhaint amach. Tá gá le gníomhaíocht chomhordaithe ó na Ballstáit chun an t‑athrú domhain sin ar gheilleagar an Aontais a chur chun feidhme ar bhealach atá éifeachtúil agus éifeachtach, chomh maith le bheith cothrom, cuimsitheach agus daonlathach. Graf 1: Na ceithre ghné den inbhuanaitheacht iomaíoch – lena dtugtar aghaidh ar dhúshláin ghearrthéarmacha agus mheántéarmacha 2.1 Inbhuaine comhshaoil An ghéarchéim fuinnimh atá ann faoi láthair, is rud í a leag béim ar an ngá atá le foinsí fuinnimh atá iontaofa agus glan agus le margaí fuinnimh AE a fheidhmíonn go maith, agus leag sí béim bhreise ar chuspóirí aeráide an Aontais. Tá roinnt tionscnaimh bheartais eisceachtúla molta ag an gCoimisiún a bhfuil sé d’aidhm acu aghaidh a thabhairt ar iarmhairtí díreacha na géarchéime fuinnimh atá ann faoi láthair ar theaghlaigh agus ar ghnólachtaí, agus ag an am céanna dóthain fuinneamh glan, slán agus inacmhainne a sholáthar, sin agus rochtain ar amhábhair chriticiúla. Cuid ríthábhachtach den fhreagairt bheartais sin is ea plean REPowerEU, arb é is cuspóir dó deireadh a chur le spleáchas an Aontais ar bhreoslaí iontaise na Rúise agus dlús a chur leis an aistriú chuig fuinneamh glan. Díríonn REPowerEU ar thrí cholún: soláthairtí fuinnimh a éagsúlú, coigilteas agus éifeachtúlacht fuinnimh, agus leathadh amach luathaithe an fhuinnimh in‑athnuaite. Feidhmíonn sé i gcomhréir iomlán leis an gComhaontú Glas don Eoraip agus cuireann sé le cuspóirí ‘Oiriúnach do 55’ trína mholadh go méadófar an uaillmhian maidir le héifeachtúlacht fuinnimh agus foinsí in‑athnuaite fuinnimh. Tar éis Theachtaireacht REPowerEU, tá Ardán Fuinnimh an Aontais Eorpaigh curtha ar bun ag an gCoimisiún agus ag na Ballstáit chun slándáil an tsoláthair a neartú ar phraghsanna réasúnta. I bhfianaise thograí ón gCoimisiún, ghlac an Chomhairle go pras an Rialachán maidir le stóráil gáis agus idirghabhálacha éigeandála lena n‑áirítear ionstraim reachtach nua agus plean Eorpach chun an t‑éileamh ar ghás a laghdú 15 % faoin earrach seo chugainn. An 6 Deireadh Fómhair 2022 tháinig an Chomhairle ar chomhaontú maidir le bearta éigeandála chun praghsanna fuinnimh a laghdú (féach thíos). An 18 Deireadh Fómhair chuir an Coimisiún togra chun tosaigh maidir le sásra comhpháirteach ceannaithe gáis, le tagarmharc comhlántach i ndáil le soláthairtí gáis nádúrtha leachtaithe (GNL), le sásra ceartúcháin margaidh agus le socruithe ab infheidhme i ndáil le comhaontuithe dlúthpháirtíochta. Sa ghearrthéarma, ní mór don Aontas an soláthar fuinnimh agus an t‑éileamh fuinnimh a chothromú agus dul i ngleic le costais fuinnimh atá ag dul i méid, agus dreasachtaí don aistriú glas a chaomhnú ag an am céanna. I ndiaidh tograí ón gCoimisiún, ghlac an Chomhairle rialacha nua maidir le bearta comhordaithe laghdaithe éilimh i ndáil le gás an 5 Lúnasa 2022 agus ghlac sí an idirghabháil éigeandála an 6 Deireadh Fómhair 2022 chun aghaidh a thabhairt ar phraghsanna arda fuinnimh trí bhuaicéileamh agus éileamh foriomlán leictreachais a laghdú. Ar na bearta sin freisin tá uasteorainn ioncaim shealadach ar tháirgeoirí leictreachais infrimeallacha, agus is éard atá i gceist leis sin teicneolaíochtaí a bhfuil costais níos ísle ag baint leo, agus ranníocaíocht shealadach dlúthpháirtíochta i gcás brabúis iomarcacha arna nginiúint de bharr gníomhaíochtaí in earnálacha na hola, an gháis, an ghuail agus na scaglann nach gcumhdaítear leis an uasteorainn ioncaim infrimeallaigh. Dhéanfaí an t‑ioncam ón ranníocaíocht dlúthpháirtíochta a atreorú chuig tomhaltóirí fuinnimh, go háirithe teaghlaigh leochaileacha, cuideachtaí atá buailte go dona, agus éiceachórais chriticiúla ar nós tionscail dianfhuinnimh, i measc páirtithe eile, agus, ag an am céanna, dhéanfaí dreasachtaí infheistíochta a choinneáil ar bun don aistriú glas. Bearta beartais chun an tionchar eacnamaíoch agus sóisialta a bhíonn ag praghsanna arda fuinnimh i mBallstát amháin a mhaolú, ós rud é go ndéanann siad difear do Bhallstáit eile freisin, ba cheart iad a chomhordú ar leibhéal an Aontais chun a n‑éifeachtacht a chinntiú agus chun infheistíochtaí i dtionscadail trasteorann a chur san áireamh. Chun an margadh aonair a chosaint, leas a bhaint as sineirgí a d’fhéadfadh a bheith ann agus an ilroinnt a chosc, ba cheart réitigh choiteanna AE a shaothrú. Tá an tacaíocht ceaptha aghaidh a thabhairt ar na dálaí géarchéime atá ann faoi láthair agus ba cheart di, dá bhrí sin, leanúint de bheith sealadach, ach a bheith i gcomhréir leis an gcuspóir meántéarmach deireadh a chur de réir a chéile le fóirdheontais um breoslaí iontaise agus fóirdheontais eile atá díobhálach don chomhshaol. Léiríonn géarchéim fuinnimh an lae inniu freisin gur gá dul chun cinn tapa a dhéanamh maidir leis an aistriú glas, lena n‑áirítear trí chur le leathadh amach na bhfoinsí in‑athnuaite fuinnimh agus dlús a chur leis. Is éard atá i gceist leis sin aistriú ó bhonn maidir leis an gcaoi a ndéanaimid fuinneamh a tháirgeadh, a thrádáil, a dhaingniú agus a úsáid, i gcomhréir le cuspóirí meántéarmacha agus fadtéarmacha an Aontais. Ó 2015 i leith, tá an t‑aontas fuinnimh á threorú ag aidhmeanna na slándála fuinnimh, na hinacmhainneachta fuinnimh agus an fhuinnimh ghlain, agus is trí shaothrú na n‑aidhmeanna céanna a fhéadfar teacht slán as an ngéarchéim atá ann sa lá atá inniu ann. Tá sé d’aidhm ag na haistrithe sistéamacha riachtanacha ár gcuspóirí aeráide agus comhshaoil a bhaint amach agus, ag an am céanna, deiseanna a chruthú dár ngeilleagar agus dár n‑iomaíochas fadtéarmach. Chun spleáchas ar bhreoslaí iontaise na Rúise a laghdú agus dlús a chur le haistriú fuinnimh an Aontais ar shiúl ó bhreoslaí iontaise, tá gá le EUR 210 mbilliún d’infheistíochtaí breise faoi dheireadh 2027. Tagann sé sin sa bhreis ar na riachtanais infheistíochta bhliantúla a sainaithníodh don phacáiste ‘Oiriúnach do 55’. Rachaidh na hinfheistíochtaí sin chun tairbhe do thionscail de chuid an Aontais ina bhforbraítear teicneolaíochtaí agus nuálaíochtaí claochlaitheacha agus cuirfidh siad borradh faoin acmhainneacht atá ann maidir le fuinneamh dícharbónaithe, fuinneamh dúchasach agus fuinneamh inacmhainne, go háirithe nuair a chomhcheanglófar na bearta sin le bearta chun nósanna imeachta ceada a shimpliú agus a bhrostú agus chun deireadh a chur le bacainní riaracháin eile a chuireann moill ar imscaradh foinsí in‑athnuaite fuinnimh. Dá réir sin, spreagfaidh siad cruthú post agus deiseanna le haghaidh aistrithe ó phost go post bunaithe ar uas‑sciliú agus athsciliú an lucht saothair, agus méadóidh siad neamhspleáchas straitéiseach oscailte an Aontais ag an am céanna. Chomh maith le bearta éifeachtúlachta fuinnimh a neartú agus dlús a chur le leathadh amach foinsí in‑athnuaite fuinnimh, méadaíonn REPowerEU an uaillmhian maidir le hidrigin in‑athnuaite ionas go bhfuil sé ar phríomhghnéithe an phlean chun gás nádúrtha, gual agus ola a ionadú i dtionscail agus in iompar is deacair a dhícharbónú. Socraíonn REPowerEU mar sprioc gur 10 milliún tonna de tháirgeadh hidrigine in‑athnuaite intíre agus gur 10 milliún tonna d’allmhairí hidrigine in‑athnuaite a bheidh ann faoi 2030. Chun borradh a chur faoi tháirgeadh hidrigine in‑athnuaite, d’fhógair an Coimisiún go gcruthófaí banc hidrigine Eorpach. D’fhéadfadh athchóirithe struchtúracha na hinfheistíochtaí sin a ghiaráil freisin, trí chórais chánachais a ailíniú le cuspóirí comhshaoil mar shampla, agus trí chur i bhfeidhm an phrionsabail gurb é údar an truaillithe a íocfaidh as, nó trí nósanna imeachta a chuíchóiriú. Ós rud é gur dúshlán ó thaobh shábháilteacht an domhain de atá i gceist leis an athrú aeráide agus le díghrádú an chomhshaoil, agus go gcuireann an spleáchas ar bhreoslaí iontaise ár bpobail i mbaol, is é an Comhaontú Glas don Eoraip ár gcompás i gcónaí. I mbliana, thug an Eoraip aghaidh ar thonnta teasa diana agus ar thriomach as cuimse, rud a d’fhág go raibh dóiteáin foraoise ní ba thromchúisí ann. Léiríonn sé sin go soiléir an tionchar atá ag an athrú aeráide ar ár saol agus ar ár slite beatha. Ó mhí na Nollag 2019 i leith, tacaíonn an Comhaontú Glas don Eoraip leis an dícharbónú, leis an aistriú chuig geilleagar ciorclach, le cosaint na bithéagsúlachta agus na n‑éiceachóras agus le haistriú cóir. Go háirithe, leis an bpacáiste ‘Oiriúnach do 55’, spreagfar athrú domhain ar gheilleagar an Aontais, lena n‑áirítear an fuinneamh, an t‑iompar agus an tionsclaíocht, i gcomhréir le spriocanna an Aontais astaíochtaí a laghdú 55 % ar a laghad faoi 2030 agus a bheith ar an gcéad mhór-roinn aeráidneodrach faoi 2050, spriocanna a chumhdaítear sa Dlí Aeráide Eorpach. Ba cheart do na Ballstáit na huaillmhianta méadaithe sin a iompú ina ngníomhaíocht mhéadaithe ina bpleananna náisiúnta nuashonraithe fuinnimh agus aeráide, pleananna arb iad Meitheamh 2023 agus Meitheamh 2024 na sprioc-amanna atá ann le haghaidh na ndréachtaí díobh agus na leaganacha críochnaitheacha díobh faoi seach. Sa bhreis ar dhícharbónú, iarrtar ar na Ballstáit feabhas a chur ar a n‑athléimneacht i gcoinne an athraithe aeráide. Straitéisí maidir leis an mbithéagsúlacht, leis an geilleagar ciorclach, le truailliú nialasach, le talmhaíocht agus bia inbhuanaithe, le soghluaisteacht inbhuanaithe agus le hoiriúnú don athrú aeráide, is straitéisí iad sin atá ar phríomhbheartais an Chomhaontaithe Ghlais don Eoraip, agus tá siad á gcur chun feidhme faoi láthair. I gcomhlántacht le cistí eile de chuid an Aontais, an beartas comhtháthaithe agus InvestEU cuir i gcás, beidh RRF ina huirlis seachadta riachtanach chun REPowerEU a chur chun feidhme ar an leibhéal náisiúnta, agus tacú le cuspóirí an Chomhaontaithe Ghlais don Eoraip ag an am céanna. Rannchuideoidh na Ballstáit le freagairt chomhpháirteach an Aontais ar na dúshláin atá ann faoi láthair trí na pleananna téarnaimh agus athléimneachta atá ann cheana a neartú i gcomhréir le cuspóirí REPowerEU, trí chaibidlí tiomnaithe REPowerEU. Ba cheart do na caibidlí sin díriú ar athchóirithe agus infheistíochtaí ábhartha, chun borradh a chur faoi úsáid fuinnimh in‑athnuaite agus teicneolaíochtaí glana eile agus faoin mbonneagar is gá in earnáil an fhuinnimh, chomh maith le héifeachtúlacht fuinnimh a mhéadú chun tomhaltas fuinnimh a laghdú. Bainfidh bearta REPowerEU tairbhe as sineirgí le bearta aistrithe ghlais atá ag fáil tacaíocht cheana féin ón tSaoráid Téarnaimh agus Athléimneachta ina foirm reatha agus ó chistí an bheartais comhtháthaithe agus ó chláir InvestEU, mar shampla maidir le truailliú aeir a laghdú, an geilleagar ciorclach agus éifeachtúlacht acmhainní a chur chun cinn nó an bhithéagsúlacht a athshlánú agus a chosaint, agus ba cheart iarrachtaí breise a bheith ag gabháil leo chun borradh a chur faoi scileanna le haghaidh an dá aistriú. 2.2 Táirgiúlacht

Ar mhaithe leis an rathúnas eacnamaíoch agus leis an leas sóisialta, tá sé ríthábhachtach i gcónaí iomaíochas an Aontais agus a acmhainneacht fhadtéarmach chun fáis inbhuanaithe a neartú. An boilsciú atá ar an leibhéal is airde riamh, praghsanna fuinnimh atá níos airde ná riamh agus srianta soláthair san áireamh, is dúshlán atá ann do lear mór gnólachtaí san Aontas, go háirithe gnólachtaí atá dian ar fhuinneamh agus FBManna. Tá sé ag cur iallach ar roinnt gnólachtaí srian sealadach a chur leis an táirgeadh nó dúnadh go buan. Earnálacha na miotal neamhfheiriúil (an t‑alúmanam agus an tsinc), na bhfearó-chóimhiotal, na leasachán, na cruach agus na gloine, sin iad na hearnálacha atá ag dul i ngleic leis na dúshláin is mó. Cé go bhfuil laghdú ag teacht ar an acmhainneacht san Aontas, tá méaduithe nua ar an acmhainneacht ag tarlú lasmuigh den Aontas, rud a fhágann go bhfuil an baol ann go gcaillfear an acmhainneacht táirgeachta go buan agus go mbeidh sciartha níos lú den mhargadh ann do chuideachtaí Eorpacha, agus de ghnáth go mbeidh lorg carbóin i bhfad níos airde ag gabháil leo. I gcás earnálacha atá iomaíoch ar leibhéal domhanda, gnólachtaí a bheith á ndúnadh san Eoraip, sin rud a fhágann go bhfuil méadú ag teacht ar an spleáchas ar allmhairí. Sa ghearrthéarma, tá sé riachtanach nach ar chostas na cothroime iomaíochta agus shláine an mhargaidh aonair a mhaolófar an tionchair a bhíonn ag praghsanna arda fuinnimh ar na gnólachtaí inmharthana is measa atá buailte. I mí Mheán Fómhair 2022, thíolaic an Coimisiún Ionstraim Éigeandála le haghaidh an Mhargaidh Aonair chun feidhmiú an mhargaidh aonair agus shlabhraí soláthair an Aontais a chaomhnú tráth géarchéime. Tá sé d’aidhm ag an ionstraim freisin saorghluaiseacht agus infhaighteacht earraí agus seirbhísí riachtanacha a chinntiú, lena n‑áirítear le haghaidh FBManna an Aontais. Chun dul chun cinn marthanach a dhéanamh maidir le táirgiúlacht agus iomaíochas, tá gá le hathchóirithe agus infheistíochtaí chun próisis thionsclaíocha a dhícharbónú, chun aghaidh a thabhairt ar ghanntanais sa lucht saothair agus ar neamhréireanna scileanna, chun ualaí riaracháin agus rialála a laghdú, chun creataí dócmhainneachta a fheabhsú agus chun dul i ngleic le híocaíochtaí déanacha córasacha. Ba cheart slabhraí soláthair láidre a bheith ann a chinnteoidh slándáil soláthair an Aontais, agus a chinnteoidh ag an am céanna go mbeifear iomaíoch ar an leibhéal domhanda. Scrogaill shealadacha nó leanúnacha a bheith ann sna slabhraí soláthair, sin rud a a mbíonn iarmhairtí diúltacha ann dá bharr ar fud gheilleagar an Aontais agus a chuid earnálacha tionsclaíocha. Tiomantas an Aontais don dá aistriú, fágfaidh sé gur mó an gá a bheidh le hearraí sonracha (amhábhair áirithe, mar shampla) agus teicneolaíochtaí (ceallraí, mar shampla), rud a chuirfidh leis an mbrú soláthair agus leis an mbrú ó thaobh praghsanna de. Tá ról lárnach ag na Ballstáit maidir le srian a chur le spleáchais straitéiseacha trí shaothrú inbhuanaithe na n‑acmhainní atá ar fáil san Aontas a chur chun cinn, trí acmhainneacht an gheilleagair chiorclaigh a uasmhéadú, trí thacú le clár oibre trádála an Aontais chun soláthar éagsúlaithe agus inbhuanaithe amhábhar ó thíortha nach bhfuil san Aontas a dhaingniú agus a mhéadú, agus trí aghaidh a thabhairt ar shuaití sa slabhra soláthair. Sa chomhthéacs sin, is féidir le héagsúlacht eacnamaíoch réigiúin an Aontais a bheith ina foinse iomaíochais agus athléimneachta don Aontas. Tá sé d’uaillmhian ag an Aontas a bheith ar an bpríomh‑mhol le haghaidh teicneolaíochtaí glasa agus claochlaitheacha atá nuálach agus ceannródaíoch, agus leas á bhaint as oscailteacht ár ngeilleagair. Ina theannta sin, cuidiú a bheidh sa Ghníomh um Amhábhair Chriticiúla atá ar na bacáin ó thaobh aghaidh a thabhairt ar spleáchais straitéiseacha na hEorpa. Rannchuidíonn clár oibre trádála an Aontais le hathléimneacht slabhraí soláthair amhábhar trí thrádáil oscailte agus infheistíocht in amhábhair atá bunaithe ar rialacha a chinntiú agus trí dheireadh a chur le saobhadh sa trádáil idirnáisiúnta, trí chomhaontuithe déthaobhacha trádála agus infheistíochta agus trí oibriú san Eagraíocht Dhomhanda Trádála. Tá margadh aonair dea-fheidhmiúil, ina gcinntítear iomaíocht chóir agus éifeachtach, ríthábhachtach chun borradh a chur faoin táirgiúlacht agus faoin bhfás. Níor cheart talamh slán a dhéanamh d’fheidhmiú an mhargaidh aonair, agus tá gá le hiarrachtaí coincréiteacha chun é a dhoimhniú, go háirithe i gcás seirbhísí. Tá cleachtais rialála sriantacha fós ann a mbíonn tionchar diúltach acu ar fheidhmiú na margaí. Srianta ar onnmhairí agus teacht timpeall ar rialacha soláthair phoiblí an Aontais, is rudaí iad sin a imríonn tionchar diúltach ar fheidhmiú na margaí. Ós rud é go bhfuil cumhacht cheannaigh tomhaltóirí thíos go mór le hardbhoilsciú, ba cheart aghaidh a thabhairt ar chreataí rialála sriantacha i seirbhísí miondíola. Is é an bealach is fearr is féidir tacú leis an bhfás leis an táirgiúlacht ná

margaí iomaíocha agus éifeachtúla a bheith ann, margaí a sheachnaíonn luaineacht ó thaobh praghsanna, sin agus trí athchóirithe struchtúracha a chuireann deireadh le baic sa timpeallacht ghnó ar an leibhéal náisiúnta agus ar an leibhéal réigiúnach. Dea-rialachas agus urraim don smacht reachta, go háirithe córais cheartais neamhspleácha, ardcháilíochta agus éifeachtúla, córais chánach fheidhmiúla agus éifeachtacha, chomh maith le creataí éifeachtacha dócmhainneachta agus creataí láidre frithéillithe agus frithchalaoise, tá siad sin ar na comharthaí sóirt is mó a bhaineann le geilleagar a fhóireann do dhaoine. Sa chomhthéacs sin, an togra le haghaidh tacar aonair rialacha cánach chun gnó a dhéanamh san Eoraip - BEFIT agus nuachóiriú agus digitiú leanúnach na n‑údarás riarachán cánach, ba cheart go gcuideodh sé le costais chomhlíonta a laghdú, pleanáil ionsaitheach cánach agus deiseanna seachanta cánach a íoslaghdú, agus san am céanna tacú le poist an Aontais agus le hinfheistíocht sa mhargadh aonair. Tá meascán iomchuí cánach agus bailiú éifeachtach ioncaim ríthábhachtach chun oiriúnú don todhchaí trí iomaíocht chothrom, éifeachtúil agus inbhuanaithe ó thaobh an chomhshaoil de a chinntiú, tríd an aistriú glas agus an t‑aistriú digiteach a éascú agus trí fhreagairt ar thionchar fioscach aosú an daonra. Ba cheart nascacht ar fud an mhargaidh aonair a mhéadú tuilleadh le tuilleadh infheistíochtaí sa bhonneagar iompair, fuinnimh agus digiteach. Tá infheistíochtaí agus athchóirithe le haghaidh an aistrithe dhigitigh ríthábhachtach i gcónaí chun bonn eacnamaíoch an Aontais a neartú, chun cruthú gnó agus fiontraíocht i measc FBManna a chur chun cinn, agus chun gur féidir an Comhaontú Glas don Eoraip a chur chun feidhme go pras. Cuireann teicneolaíochtaí digiteacha ar chumas gnólachtaí buntáiste iomaíoch a fháil, a gcuid seirbhísí agus táirgí a fheabhsú agus a margaí a leathnú, agus tá sé d’acmhainn acu tacú leis an aistriú glas. Cé gur dóichí go nglacfaidh gnólachtaí móra teicneolaíochtaí digiteacha nua, tá leibhéal digitithe FBManna fós míchothrom i measc na mBallstát agus na n‑earnálacha eacnamaíocha. Cé go bhfuil roinnt FBManna chun tosaigh san athrú digiteach, tá lear mór FBManna traidisiúnta ann nach bhfuil na hacmhainní airgeadais agus/nó na scileanna airgeadais acu chun tairbhe a bhaint as an digitiú. Tá gá le tuilleadh dul chun cinn maidir leis an digitiú ionas go mbeidh

FBManna in ann éifeachtúlacht a bpróiseas táirgthe agus a gcumas nuála a mhéadú trí ardteicneolaíochtaí a fhorbairt agus a ghlacadh. Chun an táirgiúlacht a mhéadú caithfidh lucht saothair a bheith ann a bhfuil na scileanna ábhartha acu agus caithfear an t‑oideachas agus an oiliúint a nuachóiriú, ionas go gcuirfear comhdheiseanna ar fáil do chách. An tAontas a bheith iomaíoch amach anseo, is rud é atá a bhraithfidh go mór ar scileanna na nEorpach. Le forbairt scileanna ardleibhéil in institiúidí ardoideachais, mar aon le straitéisí athscilithe agus uas‑scilithe, maolaítear ganntanais scileanna i margadh an tsaothair agus tugtar aghaidh ar na riachtanais atá ag athrú le linn an aistrithe ghlais agus an aistrithe dhigitigh de réir mar a éiríonn an geilleagar níos bunaithe ar an teicneolaíocht. Sin an fáth ar mhol an Coimisiún go ndéanfaí Bliain Eorpach na Scileanna de 2023 agus gur sheol sé idirphlé struchtúrtha maidir leis an oideachas digiteach agus scileanna digiteacha. Léirítear san Innéacs um an nGeilleagar Digiteach agus an tSochaí Dhigiteach nach bhfuil bunscileanna digiteacha ag ceathrar as gach deichniúr fásta san Aontas. In ainneoin gur mná iad formhór na gcéimithe tríú leibhéal, tá mná faoi ghannionadaíocht i ngairmeacha agus i gcúrsaí staidéir a bhaineann leis an teicneolaíocht, agus níl ach beirt as cúigear eolaithe agus innealtóirí agus níos lú ná 20 % de speisialtóirí TFC ina mná. Dá bhrí sin, infheistíochtaí agus beartais chuimsitheacha chun tacú le léann na heolaíochta, na teicneolaíochta, na hinnealtóireachta agus na matamaitice (ETIM) agus le scileanna (bunúsacha) digiteacha, is rudaí iad sin atá bunriachtanach chun dlús a chur le forbairt agus glacadh ardteicneolaíochtaí digiteacha agus chun tacú le glacadh agus leathadh na nuálaíochta ar fud ár ngeilleagar agus chun an t‑aistriú digiteach agus glas a mhúnlú. Tá sé ríthábhachtach dul i ngleic leis an mbearna scileanna digiteacha agus tionscadail agus straitéisí a chur chun cinn chun scileanna digiteacha a fheabhsú ar gach leibhéal san Aontas chun táirgiúlacht a mhéadú ar fud earnálacha agus gnólachtaí eacnamaíocha, go háirithe in FBManna agus chun rannchuidiú le húsáid leathan agus éifeachtach uirlisí agus seirbhísí digiteacha (e.g. sa riarachán poiblí). An infheistíocht san acmhainneacht taighde agus nuálaíochta, is infheistíocht i dtodhchaí na hEorpa atá inti. Ioncam agus rathúnas inbhuanaithe san Aontas san am atá le teacht, beidh siad ag brath go mór ar tháirgiúlacht, scileanna agus nuálaíocht bhreise. An tSaoráid Téarnaimh agus Athléimneachta, InvestEU, an Limistéar Eorpach Taighde athnuaite a seoladh le déanaí, an Clár Oibre Eorpach um Nuálaíocht agus misin de chuid an Aontais, is rudaí iad sin freisin a chuideoidh ó thaobh aghaidh a thabhairt ar an mbearna in infheistíochtaí agus gníomhaíochtaí taighde agus nuálaíochta i gcomparáid le príomhiomaitheoirí an Aontais trí chistiú úr a chur ar fáil do T&N agus trí fheabhas a chur ar na dálaí um maoiniú, scileanna nuálaíochta agus beartais taighde agus nuálaíochta arna gcomhordú ar bhealach níos fearr san Eoraip. Tá an taighde agus an nuálaíocht ríthábhachtach chun dlús a chur leis an aistriú glas agus digiteach, agus chun tacú le príomhchuspóirí eile amhail sláinte daoine a fheabhsú, neamhspleáchas straitéiseach oscailte a fhorbairt agus ár ngeilleagair a dhéanamh níos iomaíche. Go háirithe sa chomhthéacs reatha, ní mór dúinn dlús a chur leis an nuálaíocht agus leis an infheistíocht ó thaobh teicneolaíochtaí claochlaitheacha – an ghaoth, an ghrian, an hidrigin, teaschaidéil agus líonraí leictreachais cliste – agus le himscaradh na dteicneolaíochtaí sin. 2.3 Cothroime In 2021 agus sa chéad leath de 2022, thacaigh an fás eacnamaíoch le feidhmíocht láidir i margaí saothair an Aontais, agus tháinig méadú suntasach ar na rátaí fostaíochta. Tháinig fás ar ráta fostaíochta an Aontais le linn 2021 agus shroich sé 74.8 %, an leibhéal is airde riamh, in R2-2022. Ag an am céanna, in ainneoin titim sa dífhostaíocht i measc na hóige le déanaí, tá ráta na ndaoine óga nach bhfuil i mbun oideachais, fostaíochta ná oiliúna fós ard (11.7 % in R2-2022). Bhí baol na bochtaineachta nó an eisiaimh shóisialta cobhsaí ar feadh na paindéime, cé go raibh thart ar duine as gach cúigear fós i mbaol bochtaineachta nó eisiaimh shóisialta in 2020 agus in 2021. Teacht aniar rathúil sin mhargadh an tsaothair agus an chobhsaíocht leathan ó thaobh táscairí sóisialta, léiríonn siad an tionchar dearfach a bhí ag na bearta a rinne na Ballstáit le linn na paindéime. Is léiriú iad freisin ar thacaíocht ón Aontas , ar éifeacht chobhsaitheach na gcóras leasa shóisialta, agus ar athchóirithe struchtúracha rathúla a cuireadh chun feidhme le 10 mbliana anuas. Mar sin féin, fágann méaduithe géara ar phraghsanna fuinnimh agus ar an mboilsciú go bhfuil tionchar diúltach suntasach á imirt ar chumhacht cheannaigh na dteaghlach agus ar ghníomhaíocht cuideachtaí Eorpacha, agus tá an baol ann dá bharr sin go dtiocfadh meath ar mhargadh an tsaothair. Mar thoradh ar na praghsanna fuinnimh níos airde, tá costas níos airde ag baint le gnó a dhéanamh agus, dá bhrí sin, tá laghdú ag teacht ar uaireanta oibre agus tá riosca níos airde ann go gcaillfear poist, rud atá níos measa fós in earnálacha éagsúla mar gheall ar laghdú ar an éileamh. Comhdhéanamh earnálach na ngeilleagar, na foinsí giniúna luacha atá acu, agus a spleáchas ar shlabhraí luacha dianfhuinnimh, sin iad na rudaí a mhúnlóidh an tionchar ar phoist. Mar thoradh air sin, meastar go mbeidh difríocht shuntasach idir na héifeachtaí fostaíochta de réir earnála, inscne agus réigiúin. Bíonn tionchar mór ag praghsanna arda fuinnimh ar theaghlaigh i gcónaí, rud a mhéadaíonn baol na bochtaineachta fuinnimh agus a éilíonn bearta spriocdhírithe comhordaithe. I gcás teaghlach ar ioncam íseal, is mó an sciar den tomhaltas atá i gceist le bia agus fuinneamh, rud a fhágann go mbíonn siad ar an‑easpa cosanta ó thaobh na n‑arduithe praghsanna atá ag tarlú faoi láthair. Tá bearta téagartha déanta ag na Ballstáit cheana féin chun an tionchar a bhíonn ag praghsanna arda fuinnimh ar theaghlaigh a mhaolú. Mar sin féin, mar a mhíneofar sa chéad roinn eile, tá breis agus 70% de na bearta tacaíochta ann nár díríodh orthu in 2022. Cé go bhfuil brúnna praghsanna ag leathadh ionas gur mó atá i gceist leo ná an fuinneamh, agus go bhfuil acmhainní teoranta i gcónaí, tá sé ag éirí níos tábhachtaí go ndíreofar bearta tacaíochta ar theaghlaigh leochaileacha agus go gcoinneoidh na bearta sin dreasachtaí chun an tomhaltas fuinnimh a laghdú agus an éifeachtúlacht fuinnimh a chur chun cinn. Trí spriocdhíriú níos fearr is féidir na bearta sin a bheith éifeachtach ó thaobh ardú na bochtaineachta fuinnimh agus na bochtaineachta i gcoitinne a chosc, agus gan cur leis an mboilsciú dá bharr, ná teorainn a chur leis an tionchar buiséadach. Thairis sin, is fearr a éiríonn le bearta atá dírithe ar ghrúpaí faoi mhíbhuntáiste ó thaobh cobhsú maicreacnamaíoch de. Mar chuid de REPowerEU, tá an Coimisiún ag moladh, le SAFE (Tacú le Fuinneamh Inacmhainne), úsáid níos solúbtha a bhaint as leithdháiltí chistí an bheartais comhtháthaithe do 2014-2020 chun cabhrú leis na Ballstáit agus leis na réigiúin tacú le teaghlaigh agus cuideachtaí leochaileacha agus chun poist a chaomhnú. Is féidir le hidirphlé sóisialta láidir cuidiú lena áirithiú go maolaítear caillteanais chumhachta ceannaigh le socrú pá, go háirithe i gcás lucht ísealioncaim, agus ag an am céanna teorainn a chur leis an mbaol go mbeidh éifeachtaí tánaisteacha ar bhoilsciú agus fostaíocht agus iomaíochas a chaomhnú. Cé gur tháinig ardú ar phá ainmniúil in 2021 agus gur cuireadh dlús leis in 2022, tháinig laghdú ar fhíorphá mar thoradh ar an mboilsciú ard. Ba é an méadú ar uaireanta an chloig a oibríodh agus an téarnamh eacnamaíoch láidir a tháinig i ndiaidh ghéarchéim COVID‑19 ba chúis leis an bhfás pá in 2021. In 2022, thosaigh boilsciú ard agus ganntanas lucht saothair ag cur dlús le pá ainmniúil. Mar sin féin, d’fhan fás pá faoi bhun an bhoilscithe. Tá cómhargáil éifeachtach ríthábhachtach chun forbairtí pá foriomlána a bhaint amach atá i gcomhréir le dálaí maicreacnamaíocha atá ag athrú, agus san am céanna an baol go ndícheanglófaí hionchais maidir le boilsciú a sheachaint. Tá ról lárnach ag nuashonrú pá íosta (i gcomhréir leis an Treoir maidir le pá íosta leordhóthanach) chun an chumhacht cheannaigh a bhíonn ag gabháil le pá íseal a chosaint. D’fhéadfadh ról tábhachtach a bheith ag na bearta tacaíochta spriocdhírithe agus sealadacha thuasluaite, i gcás ina bhfuil leibhéil bhrabúsachta i roinnt cuideachtaí agus earnálacha faoi bhrú. Bíonn tionchar níos mó ag sainiúlachtaí na n‑earnálacha agus ag leibhéal solúbthachta an gheilleagair ar choigeartuithe pá, agus sa mheántéarma, déantar cumhacht cheannaigh a chosaint trí fheabhsuithe pá i gcomhréir le méaduithe ar tháirgiúlacht agus ar fhás féideartha. Tá beartais éifeachtacha mhargadh an tsaothair ríthábhachtach i gcónaí chun tacú le hoibrithe agus chun aistrithe post a chur chun cinn, go háirithe ós rud é go bhfuil ganntanas saothair agus scileanna fós forleathan san Aontas. Tá ganntanais lucht saothair ag cur isteach ar earnálacha áirithe go háirithe, mar shampla, earnáil an chúraim sláinte, earnáil an oideachais, earnáil an fháilteachais agus na turasóireachta, an earnáil tógála, an earnáil TFC, agus earnálacha atá nasctha leis an aistriú glas. De bharr gur briseadh daoine as a bpost mar thoradh ar phaindéim COVID‑19, cruthaíodh ganntanais bhreise, go háirithe sna hearnálacha is mó ina mbaintear úsáid as conarthaí solúbtha, ós rud é nár fhill na hoibrithe go léir nuair a thosaigh an t‑éileamh ag téarnamh. Ós rud é go bhfuil baol ann do phoist mar gheall ar bhorradh sealadach ar chostais táirgthe, cabhraíonn scéimeanna oibre gearr-ama le fostaíocht agus caipiteal daonna a bhaineann go sonrach le gnólacht a chaomhnú. Ba cheart iad a dhearadh ar bhealach a thacóidh le próisis athstruchtúrúcháin trí aistrithe post a éascú, lena n‑áirítear trí uas‑sciliú agus athsciliú. Cuireann beartais ghníomhacha maidir le margadh an tsaothair, oiliúint agus bearta uas‑scilithe agus athscilithe tacaíocht ar fáil don fhostaíocht agus don chuimsiú sóisialta. Is féidir ról lárnach a bheith acu freisin maidir leis an dá aistriú a chur i gcrích. Tá éileamh níos mó ar scileanna digiteacha ar gach leibhéal de dheasca dhigiteáil an gheilleagair, rud ar cuireadh dlús gasta leis le linn na paindéime. Ar an gcaoi chéanna, chun deireadh a chur le spleáchas an Aontais ar bhreoslaí iontaise agus chun aeráidneodracht a bhaint amach, ní mór bearta a athdhíriú ar uas‑sciliú agus athsciliú daoine in earnálacha tionsclaíocha éagsúla agus tacú le haistrithe post. D’ainneoin dul chun cinn maith i bhformhór na mBallstát, ba cheart aghaidh a thabhairt ar dhúshláin sheanbhunaithe maidir le fostaíocht daoine óga, ban agus grúpaí faoi mhíbhuntáiste, mar shampla daoine faoi mhíchumas, Romaigh agus daoine ar de chúlra imirceach iad – lena n‑áirítear daoine easáitithe ón Úcráin – le gníomhaíochtaí beartais sonracha saincheaptha ar an leibhéal náisiúnta agus réigiúnach, agus leas iomlán agus éifeachtach a bhaint as an gcistiú atá ar fáil ón Aontas. Tá sé ríthábhachtach córais oideachais agus oiliúna a oiriúnú chun na scileanna is gá inár ngeilleagair a fhorbairt, ach d’fhéadfadh ganntanas múinteoirí cur isteach ar na hiarrachtaí sin. Tá na Ballstáit ag dul i ngleic le ganntanais mhéadaitheacha múinteoirí ar gach leibhéal oideachais, lena n‑áirítear in oideachas agus cúram luath‑óige, agus go háirithe sna hábhair is ábhartha don dá aistriú. Tá sé ríthábhachtach cur le tarraingteacht ghairm na múinteoireachta, go háirithe sna hábhair agus sna réigiúin is mó atá thíos le ganntanas múinteoirí, chun na scileanna is mó éileamh a thabhairt do níos mó daoine óga agus d'fhoghlaimeoirí ar feadh an tsaoil anois agus amach anseo sna margaí saothair atá ag athrú. Ar an gcaoi chéanna, beidh sé ríthábhachtach cothromas san oideachas a fheabhsú, lena n‑áirítear sa luath‑óige, tar éis paindéim inar tháinig méadú ar thionchar an chúlra shocheacnamaíoch ar thorthaí foghlama leanaí agus daoine óga faoi mhíbhuntáiste, lena n‑áirítear iad siúd a bhfuil cúlra eitneach imirceach nó mionlaigh acu. Tá sé ríthábhachtach freisin infheistíocht a dhéanamh in oideachas agus cúram luath‑óige atá ar ardchaighdeán, inrochtana agus inacmhainne chun rannpháirtíocht na mban i margadh an tsaothair a éascú. Tugadh chun suntais le linn na paindéime a thábhachtaí atá córais cúraim sláinte agus cúraim fhadtéarmaigh atá athléimneach agus inbhuanaithe lenar féidir freagairt go tapa d’éigeandálaí sláinte, agus cáilíocht agus inrochtaineacht an chúraim d'fhadhbanna sláinte eile á gcaomhnú san am céanna. Cé go ndearnadh dul chun cinn le linn na paindéime, ní mór do roinnt Ballstát tuilleadh dul chun cinn a dhéanamh maidir le hathléimneacht, cáilíocht agus inrochtaineacht a gcóras cúraim sláinte agus a gcóras cúraim fhadtéarmaigh, lena n‑áirítear dúshlán na nganntanas sa lucht saothair sláinte. Léirigh an phaindéim go bhfuil gá le faireachas agus infheistíocht mhéadaithe sna Ballstáit uile chun a áirithiú go bhfuil siad ullmhaithe go leordhóthanach chun déileáil le géarchéimeanna sláinte amach anseo agus go bhfuil siad in ann cáilíocht an chúraim do gach tinneas agus fadhb sláinte eile a chaomhnú freisin. Dlús a chur leis an gComhaontú Glas don Eoraip, sin rud a d'fhéadfadh dul chun tairbhe do chórais sláinte (mar shampla, tríd an bplean gníomhaíochta maidir leis an truailliú nialasach mar chuid den Chomhaontú Glas don Eoraip) toisc go bhfuil ceann amháin as gach ocht mbás anabaí san Aontas nasctha leis an truailliú comhshaoil. Is tosaíocht i gcónaí sa staid eacnamaíoch atá ann faoi láthair leordhóthanacht agus inbhuanaitheacht na líonta sábhála sóisialta a chaomhnú agus a fheabhsú. I roinnt Ballstát, de dheasca leibhéil ísle leordhóthanachta d'fhéadfadh sé nach mbeadh na sochair in ann coinneáil suas leis na méaduithe ar chostais mhaireachtála do na teaghlaigh leochaileacha. Ag an am céanna, ba cheart scéimeanna tacaíochta ioncaim a bheith spriocdhírithe go maith agus ba cheart dreasachtaí agus tacaíocht iomchuí a bheith iontu do na tairbhithe atá in ann obair a dhéanamh chun athimeascadh i margadh an tsaothair. Tá sé ríthábhachtach i gcónaí go n‑áiritheofar cumhdach cosanta sóisialta d’oibrithe neamhchaighdeánacha agus do dhaoine féinfhostaithe. Ar an gcaoi chéanna, i gcomhthéacs treochta déimeagrafaí díobhálaí agus margaí saothair atá ag athrú, tá tábhacht ar leith ag baint le leordhóthanacht agus inbhuanaitheacht airgeadais na gcóras pinsean a áirithiú. Is amhlaidh an cás maidir le rochtain ar chúram fadtéarmach a chur ar fáil atá inacmhainne, ar ardchaighdeán agus inbhuanaithe. Cuireann éagothromaíochtaí réigiúnacha agus an t‑athrú déimeagrafach leis na dúshláin a bhaineann leis an aistriú glas agus leis an aistriú digiteach. Tá meath ag teacht ar dhaonra an Aontais in aois oibre, rud a chuireann leis an nganntanas lucht saothair atá ann faoi láthair agus a chuireann bac ar acmhainneacht fáis agus ar iomaíochas gnólachtaí. I roinnt mhaith réigiún, go háirithe i gceantair thuaithe, cuireann an imirce go mór leis an tionchar atá ag aosú an daonra. Cuireann sé sin leis an dúshlán a bhaineann lena áirithiú go mbeidh lucht saothair oilte ar fáil chun geilleagair a thógáil atá dea-fheistithe don aistriú glas agus don aistriú digiteach. Ina theannta sin, cuireann an deighilt shuntasach leanúnach sa nuálaíocht san Eoraip bac ar an gcumas atá ag a lán réigiún atá tite ar gcúl leibhéil níos airde rathúnais a bhaint amach. Beidh sé ríthábhachtach go mbeidh beartais náisiúnta agus beartais an Aontais in ann an fás a athchothromú ar fud an Aontais agus laistigh de na Ballstáit chun téarnamh cothrom a áirithiú a chuideoidh le saoránaigh páirt a ghlacadh sa mhargadh aonair agus tairbhe a bhaint as, is cuma cén áit san Aontas a bhfuil cónaí orthu. Beidh páirt ag príomhspriocanna 2030 an Aontais maidir le fostaíocht, scileanna agus laghdú na bochtaineachta chun borradh a chur faoin gcóineasú sóisialta aníos san Aontas. Chuir na Ballstáit a gcuid spriocanna náisiúnta le haghaidh 2030 i láthair agus tá sé tábhachtach anois go leanfaidh gníomhaíocht beartais iomchuí na huaillmhianta dearbhaithe. Déanfar faireachán ar an dul chun cinn i dtreo spriocanna an Aontais agus na spriocanna náisiúnta ó thimthriall seo an tSeimeastair Eorpaigh, ag tosú leis an togra ón gCoimisiún le haghaidh na Tuarascála Comhpháirtí ar Fhostaíocht 2023. Tacaíonn an tSaoráid Téarnaimh agus Athléimneachta, mar aon le cistí an bheartais chomhtháthaithe agus an Sásra um Aistriú Cóir, le fás cothrom agus cuimsitheach san Aontas. Áirítear ar na pleananna téarnaimh agus athléimneachta atá á gcur chun feidhme ag na Ballstáit réimse leathan athchóirithe agus infheistíochtaí a mbeidh éifeachtaí marthanacha acu. Cuirfidh siad le rannpháirtíocht níos airde i margadh an tsaothair, gnóthachain táirgiúlachta trí bhearta oideachais, athscilithe agus uas‑scilithe, mar aon le cuimsiú sóisialta, cothroime idirghlúine, comhtháthú críochach agus athléimneacht. Leanann cláir an bheartais chomhtháthaithe de bheith ag cur ar chumas na réigiún fás, go háirithe trí dhíriú ar chumasóirí agus ar thiomántóirí réigiúnacha don fhorbairt eacnamaíoch chomh maith le hinfheistíocht a dhéanamh i gcaipiteal daonna. 2.4 Cobhsaíocht mhaicreacnamaíoch